ועדת הכנסת, כנסת 17, פרוטוקול מספר 117, 2007-06-05 09:30

רוחמה אברהם-בלילא: בוקר טוב, אני פותחת את ישיבת ועדת הכנסת.

רוחמה אברהם-בלילא: על סדר יומנו קביעת ועדות לדיון בהצעות חוק.

רוחמה אברהם-בלילא: ההצעה הראשונה היא הצעת חוק הטבות לניצולי שואה נזקקים (תיקון – אי חישוב תשלום כהכנסה), התשס"ז-2007, הצעתם של חברי-הכנסת מרינה סולודקין ומיכאל נודלמן.

רוחמה אברהם-בלילא: נשמעו במליאה שתי הצעות: להעביר את זה לוועדת העליה והקליטה או לוועדת הכספים.

רוחמה אברהם-בלילא: יושב-ראש ועדת העליה והקליטה מסר שהוועדה הכינה את ההצעה לקריאה ראשונה ומן הראוי שהליך החקיקה יסתיים באותה ועדה.

רוחמה אברהם-בלילא: יושב-ראש ועדת הכספים ביקש להעביר את ההצעה אליו בנימוק שהוקמה ועדת משנה מיוחדת שתטפל בעניין נפגעי רדיפות הנאצים, לרבות הצעות החוק.

רוחמה אברהם-בלילא: אני סבורה שמכיוון שהצעת החוק התחילה ונדונה בוועדה לקליטת העליה וועדת הכספים הקימה רק ועדת משנה מן הראוי שהליך החקיקה ימשיך להיות מטופל בוועדת העליה והקליטה ולפיכך אצביע על זה.

רוחמה אברהם-בלילא: חבר-הכנסת סער, רוצה לומר משהו בנדון?

גדעון סער: לנוכח דברייך אני מוותר על זכות הדיבור.

יורם מרציאנו: הצבעה.

יורם מרציאנו: אנחנו תמימי דעים וזה יעבור פה אחד.

גדעון סער: אני רוצה להעיר, שבניגוד לנוהל, אחרי קריאה טרומית אם חוק מסוים הוכן בוועדה לקריאה ראשונה, זה שקוראים במליאה זה איננו מאפשר.

גדעון סער: צריכה להיות פניה לוועדת הכנסת.

גדעון סער: יש כאן טעות, לא בפעם הראשונה, מכיוון שהחוק שייך לוועדה וצריך להוציא אותו מהוועדה.

גדעון סער: אי אפשר על דרך זה שקוראים במליאה, כמו אחרי הקריאה הטרומית, להביא אותו לכאן.

רוחמה אברהם-בלילא: אז אני מבקשת שתשלחי מכתב למזכירות הכנסת וליושב ראש שיעיר את תשומת לבם ויעיר להם.

רוחמה אברהם-בלילא: מי בעד להשאיר את הצעת החוק בוועדת העליה והקליטה?

רוחמה אברהם-בלילא: הצבעה בעד – 11 נגד – אין נמנעים – אין הצעת החוק תועבר לוועדת העליה והקליטה

רוחמה אברהם-בלילא: 11 הצביעו בעד, אין מתנגדים ואין נמנעים ולכן אני קובעת שהחוק ימשיך להיות מטופל בוועדת העליה והקליטה.

רוחמה אברהם-בלילא: הצעת החוק הבאה היא הצעת חוק מס ערך מוסף (תיקון – פטור לטובין מיובאים המיועדים לנזקקים), התשס"ז-2007, של חבר-הכנסת גדעון סער (פ/1953/17).

רוחמה אברהם-בלילא: נשמעו הצעות להעביר את הצעת החוק לדיון בוועדת הכספים או בוועדת הכלכלה.

גדעון סער: אני מבקש להעביר את זה לוועדת הכלכלה.

ארבל אסטרחן: זה שייך, כמובן, לוועדת הכספים.

יורם מרציאנו: ועדת הכלכלה, רבותיי.

רוחמה אברהם-בלילא: מי בעד להעביר את זה לוועדת הכספים?

רוחמה אברהם-בלילא: בעד – 1

רוחמה אברהם-בלילא: נמנעים – אין

רוחמה אברהם-בלילא: בעד הצביע אחד, נגד שמונה.

משה שרוני: למה לוועדת הכלכלה כשזה ועדת הכספים פר אקסלנס?

רוחמה אברהם-בלילא: יכולת להצביע אחרת.

משה שרוני: אני מבקש רביזיה.

רוחמה אברהם-בלילא: רביזיה בעוד דקה.

רוחמה אברהם-בלילא: מי בעד הרביזיה של חבר-הכנסת שרוני?

רוחמה אברהם-בלילא: הצבעה בעד – 8 נגד – 5 נמנעים – 1

רוחמה אברהם-בלילא: בעד הרביזיה הצביעו שמונה, נגד הצביעו חמישה, נמנע אחד.

גדעון סער: לא נכון, לא ספרת את כולם.

רוחמה אברהם-בלילא: חברי-הכנסת, מה קורה כאן?

רוחמה אברהם-בלילא: מכיוון שהיה בלבול בעניין ההצבעה אני מביאה את הרביזיה להצבעה מההתחלה.

רוחמה אברהם-בלילא: אם ימשיך להיות כאן רעש אפזר את הישיבה, כי כך אני לא יכולה להמשיך.

רוחמה אברהם-בלילא: אני חוזרת על ההצבעה.

רוחמה אברהם-בלילא: מי בעד הרביזיה של חבר-הכנסת שרוני?

רוחמה אברהם-בלילא: מי מתנגד?

רוחמה אברהם-בלילא: הצבעה בעד – 8 נגד – 10 נמנעים – 1 הרביזיה לא עברה.

רוחמה אברהם-בלילא: בעד הצביעו שמונה, נגד הצביעו עשרה, נמנע אחד.

רוחמה אברהם-בלילא: לפיכך, הצעת החוק עוברת לדיון בוועדת הכלכלה.

משה שרוני: אני מצטער מאוד, אני מתנגד.

משה שרוני: זה לא פייר, לא מתנהגים ככה.

משה שרוני: זה מתאים לוועדת הכספים.

רוחמה אברהם-בלילא: אני עוברת להצעה השלישית, הצעת חוק סדרי השלטון והמשפט (ביטול החלת המשפט, השיפוט והמנהל) (תיקון – התקנת תקנות), התשס"ז-2007, של חבר-הכנסת אביגדור יצחקי.

רוחמה אברהם-בלילא: נשמעו הצעות להעביר את הצעת החוק לדיון בוועדת החוקה, חוק ומשפט או בוועדה לקידום מעמד האישה.

אביגדור יצחקי: גברתי היושבת ראש, זה לא שינוי חוק וגם לא חקיקה – החוק קיים וישנו.

אביגדור יצחקי: כל מה שאנחנו רוצים להשיג הוא לגרום לכך שהחוק יוחל מהרגע שבו התקבל החוק, כי למרות שהחוק חוקק בכנסת בשנת 1999 הוא לא חל, כי אמרו שצריך לחוקק חוק יסוד של משאלי עם.

אביגדור יצחקי: אני אומר לך שלחוקק חוק יסוד: משאל עם בכנסת הנוכחית אין שום סיכוי שבעולם, אני גם לא בטוח שבכנסות הבאות אפשר יהיה לחוקק חוק כזה.

אביגדור יצחקי: מאחר שאנחנו רוצים להחיל את החוק הזה, כפי שחוקק על ידי הכנסת, ומאחר והחקיקה מציעה שבמקום לחכות לחוק יסוד: משאל עם אפשר להתקין תקנה שעד שיחוקק חוק כזה, אם יחוקק, מי שיהיה אחראי על סדרי משאל העם זה ועדת הבחירות המרכזית, ומאחר שיש פה תקנה שקשורה לוועדת הבחירות המרכזית, ומאחר וענייני ועדת הבחירות המרכזית בדרך כלל נידונים בוועדת הכנסת לגבי מינויים, סדרי עבודה וכל מה שקשור בזה - - -

ארבל אסטרחן: הם נידונים רק בוועדת החוקה.

רוחמה אברהם-בלילא: ארבל, את לא יכולה לעשות את זה.

אביגדור יצחקי: לכן, מאחר ומדובר בעניין פרוצדורלי, אני חושב שצריך לדון בו בוועדת הכנסת, שבה יש נציגות מאוד נאותה לכל חברי הבית.

אביגדור יצחקי: דרך אגב, בצורה שבה הם מיוצגים פה הם גם מיוצגים בוועדת הבחירות המרכזית.

אביגדור יצחקי: מאחר ויושב ועדת החוקה, חוק ומשפט הוא מתנגד נחרץ לחוק הזה, ולמרות עמדת כל חברי סיעת "קדימה" הוא היחיד שלא הסכים לחתום על החוק הזה, מטעמים אידיאולוגיים שאני מכבד אותם, ומאחר שמדובר בתקנה פשוטה שתחייב את ועדת הבחירות המרכזית להגיע למצב שבו היא תקבע את סדרי משאל העם - במידה שנצטרך איזשהו משאל עם - אז אני חושב שרצוי לקיים את הדיון הזה בוועדת הכנסת ולסיים את העניין הזה מהר ככל האפשר.

רוחמה אברהם-בלילא: אני מודה לך.

רוחמה אברהם-בלילא: אדוני, יושב-ראש ועדת החוקה, חוק ומשפט, בבקשה.

מנחם בן-ששון: ישבתי בפניכם כמה פעמים וביקשתי מסיבות אחרות, למשל חוקים שנוגעים לענייני אזרחות, שהחוקים ידונו בוועדת החוקה.

מנחם בן-ששון: אתם נתתם לי תשובה ברורה.

מנחם בן-ששון: פתחתם את התקנון מעמוד 13 ואילך והקראתם בפניי בצורה מסודרת מה תפקידה של כל ועדה מוועדות הכנסת וקיבלתי את הדין.

מנחם בן-ששון: אמרתי: אם כך, אני מושך את בקשתי לגבי אותם חוקים.

מנחם בן-ששון: היום אנחנו נמצאים במצב זהה, כשהבקשה היא בקשה תמוהה.

מנחם בן-ששון: החוק הזה, לכל צורותיו, אני מתחיל בחוק שחוקק בשנת 1981, חוק רמת הגולן, אני עובר לחוק שנחקק ב-1999, שאליו מתייחס החוק, קרי חוק סדרי שלטון ומשפט סעיף 4, ואני מגיע אל החוק שלפנינו – כל החוקים הללו נחקקו בוועדת החוקה, חוק ומשפט.

גדעון סער: זה לא קשור לבחירות.

מנחם בן-ששון: אני מתייחס למה שאמר חבר-הכנסת יצחקי.

מנחם בן-ששון: הוא אמר "בחירות".

מנחם בן-ששון: ענייני בחירות נעשים אך ורק בוועדת החוקה, חוק ומשפט.

אביגדור יצחקי: זה חוק יסוד שלא קיים.

אביגדור יצחקי: אין חוק כזה.

ראובן ריבלין: יושב-ראש ועדת החוקה מציע לנו הצעה מסוכנת מאוד, לפעול לפי שורת ההיגיון.

זהבה גלאון: הוא ממש מגזים.

זהבה גלאון: הוא חושב שצריך לפעול לפי השכל הישר.

רוחמה אברהם-בלילא: חברי-הכנסת, אני מבקשת לאפשר לחבר הכנסת בן ששון להמשיך.

מנחם בן-ששון: רבותיי, סעיף 13א(1) מציין מה תפקידה של ועדת הכנסת.

מנחם בן-ששון: סעיף 13א(6) מציין מה תפקידה של ועדת החוקה.

מנחם בן-ששון: שוועדה של הכנסת תעבור על החוק?

גדעון סער: תעבור על החוק?

גדעון סער: נו, באמת.

רוחמה אברהם-בלילא: תן לו להשמיע את הטיעון.

רוחמה אברהם-בלילא: ביקשת רשות דיבור ותקבל אותה, אבל אל תפריע לו.

מנחם בן-ששון: לשנות סדרי מנהל בתוך הבית.

מנחם בן-ששון: הנקודה האחרונה היא הנקודה האישית.

מנחם בן-ששון: להבדיל ממה שיועצים לי חברים, הרבה פעמים אני מביא לכנסת חוק שנעשה בוועדת חוקה ואני מתנגד לו.

מנחם בן-ששון: אני נמצא במיעוט בוועדת החוקה.

מנחם בן-ששון: ועדת החוק היא לא ועדה של אדם היא ועדה של הכנסת.

מנחם בן-ששון: תפקידי להביא דברים לדיון המקצועי ביותר.

מנחם בן-ששון: במקרה הזה, אין ועדה אחרת שיכולה לעשות את זה, מבחינת הסמכות, כמו ועדת חוקה.

מנחם בן-ששון: למשוך את זה מוועדת החוקה זה משיקולים שהם לא משיקולים העניין וההיגיון.

מנחם בן-ששון: באותה צורה, בזמנו שכנעתם אותי והסברתם לי - - -

יורם מרציאנו: - -

רוחמה אברהם-בלילא: חבר-הכנסת מרציאנו, אני קוראת אותך לסדר.

מנחם בן-ששון: באותה צורה אני אומר עכשיו שזה יהיה תקדים שאחריו יעשו עוד מעשים מהסוג הזה ויביאו לוועדה למעמד האישה את החוק הזה, למשל.

רוחמה אברהם-בלילא: אני מודה לך, אדוני.

רוחמה אברהם-בלילא: חבר-הכנסת סער, בבקשה.

גדעון סער: גברתי, במליאה הצעתי להעביר את החוק לוועדה לקידום מעמד האישה.

גדעון סער: יחד עם זאת, לנוכח הנימוקים שנשמעו חזרתי בי ואני תומך בהעברתו לוועדת הכנסת, ואני רוצה לנמק.

גדעון סער: הרוב בכנסת, בצורה ברורה וחד-משמעית, הצביע בעד החוק של חברי-הכנסת יצחקי, מרציאנו ואחרים שהציעו את החוק.

גדעון סער: יש משקל לכך שחבר הכנסת בן-ששון – לא רק כנאמנו של ראש הממשלה, שהיה בין הבודדים שהצביעו נגד החוק, אלא גם בתפיסת עולם – מתנגד לחוק והכוונה היא לעשות סיכול ממוקד לרוב בכנסת בוועדת החוקה.

גדעון סער: אומר יושב-ראש ועדת החוקה שזה אומר לעבור על החוק.

גדעון סער: הרי אתה עצמך, חבר-הכנסת בן-ששון וחבריך בקואליציה, כאשר היה פה נושא חוק ההסדרים הצבעתם באין-ספור נושאים להעביר את החוקים לא לוועדה הייעודית אלא לוועדה אחרת, לפי רצון הקואליציה.

ראובן ריבלין: כי הוא לא הבין אז את התקנון.

גדעון סער: יתכן, אבל יחד עם זאת שהיו דברים מעולם.

גדעון סער: גברתי היושבת ראש, בגדר סמכותה של הועדה הזאת שיקול דעת, וגם שיקול דעת פוליטי.

גדעון סער: ראינו שכשזה נוח לאנשים מסוימים הם מצביעים בגדר הדבר הזה.

גדעון סער: יש פה גם דבר ענייני; ועדת החוקה, חוק ומשפט היא ועדה מאוד עמוסה.

גדעון סער: יש לה היום בצנרת לפחות 30 הצעות בתור.

גדעון סער: אני יודע את זה כמי שיש לו הרבה הצעות חוק שצריכות להידון בוועדה הזאת.

אחמד טיבי: ועדת הכלכלה לא הייתה עמוסה לפני רבע שעה?

גדעון סער: אני מניח שחבר הכנסת כחלון יוכל לפנות זמן.

גדעון סער: יחד עם זאת, כאשר העברתי בנושא חוק הבוררות - - -

יורם מרציאנו: זה לא שייך - - -

רוחמה אברהם-בלילא: חבר-הכנסת מרציאנו, אתה מבקש רשות דיבור?

רוחמה אברהם-בלילא: זאת הדרך לבקש?

זהבה גלאון: גדעון סער, אתה רגיל לתת טיעונים מנצחים.

זהבה גלאון: ועדה עמוסה זה טיעון מאוד מהותי.

רוחמה אברהם-בלילא: חברת הכנסת גלאון.

גדעון סער: כאשר בא חבר-הכנסת בן-ששון ומצטט את התקנון, בתקנון עצמו יש הוראה שוועדת הכנסת קובעת אם יש מחלוקת.

גדעון סער: דהיינו, אם יש מחלוקת בנושא מסוים אנחנו לא עוברים על התקנון כאשר אנחנו מכריעים בוועדת הכנסת, אלא מקיימים את מצוות התקנון.

גדעון סער: לכן, אין ספק שאני אתמוך בוועדת הכנסת.

גדעון סער: הטיעון שהושמע, ברמה המשפטית וברמה העניינית, הוא טיעון לא נכון שכן שיקול הדעת של ועדת הכנסת היא הדבר הקובע כאן כולל במקרים שהוקמו ועדות מיוחדות בכנסת כדי לעקוף את ועדת הכספים.

גדעון סער: כלומר, היו דברים הרבה יותר מרחיקי לכת.

גדעון סער: לסיום, כאשר מדברים בדבר שהוא אמנם לא דיני בחירות, כפי שטען חבר-הכנסת בן-ששון, שאז היה אולי קושי נוסף, אלא בנושא שהוא במחלוקת, מה יותר טוב מלבוא לוועדת הכנסת, שהיא הגדולה בוועדות הכנסת.

גדעון סער: היא מונה 25 חברים ויש בה חברים מכל סיעות הכנסת, למעט אחת, ולכן היא ועדה שמשקפת בתוכה את כל חילוקי הדעות שיש בבית הזה והיא הרחבה ביותר, שיכולה להתאים לנושא.

רוחמה אברהם-בלילא: תודה.

רוחמה אברהם-בלילא: חברת הכנסת גלאון, בבקשה.

זהבה גלאון: צודק חברי, חבר-הכנסת גדעון סער, שהסמכות ושיקול הדעת נתונים לוועדת הכנסת, בתנאי שהיא מפעילה שיקול דעת תקנוני ולא שיקולים פוליטיים צרים, שזה מה שנשמע עד רגע זה.

זהבה גלאון: כל הטיעונים, כבדי המשקל והרציניים, שנשמעו מפיותיהם של חברי-הכנסת יצחקי וגדעון סער הם שיקולים רציניים, רק הם לא מהותיים.

זהבה גלאון: ממתי טיעון של רוב במליאה זה טיעון שמסביר למה החוק צריך להיות בוועדה - - -

גדעון סער: כי את שייכת למיעוט שמנסה לסכל חקיקה.

זהבה גלאון: אתה שייך לקבוצה שמפעילה את עריצות הרוב.

רוחמה אברהם-בלילא: אל תעני לו.

זהבה גלאון: גברתי היושבת ראש, לא יכול להיות ששיקולים פוליטיים יכתיבו את סדרי עבודת הבית.

זהבה גלאון: הזילות, שבגלל שיש רוב - - -

רוחמה אברהם-בלילא: סליחה, אני לא שומעת את חברת הכנסת גלאון.

זהבה גלאון: אני מאוד מוטרדת.

זהבה גלאון: יש פיחות זוחל וכרסום במעמדן של הוועדות ועושים זילות ממעמד הוועדות בגלל שיקולים פוליטיים ובגלל קוניטורה פוליטית מזדמנת, כי יש עכשיו רוב זה או אחר, כי יש חבירה כזו או אחרת בין שני הדוברים הקודמים לעשות איזושהי קומבינציה ולהעביר חוק שיש לו השלכות פוליטיות לא לוועדה.

זהבה גלאון: הרבה פעמים נידונים דברים בוועדת החוקה של הכנסת, יושב-ראש הוועדה מעלה חוק שלא תואם את השקפת עולמי, אבל מה זה רלוונטי?

זהבה גלאון: שם זה צריך להיות נידון.

זהבה גלאון: אני לא זוכרת כנסת, כמו הכנסת הזו, שעושה שימוש בכוח כדי לפגוע בעבודת הוועדות ובמעמדן של הוועדות.

זהבה גלאון: אני חושבת שזאת חובתנו, גם אם זה לא תואם את השקפת עולמנו, לדאוג שהתקנון יופעל כמו שהוא צריך להיות מופעל.

זהבה גלאון: תודה רבה.

רוחמה אברהם-בלילא: אני מודה לך, גברתי.

רוחמה אברהם-בלילא: חבר-הכנסת פרוש, בבקשה.

מאיר פרוש: מאחר שזה נושא שלכאורה הוא חדש בציבוריות הישראלית, אני יכול להבין מדוע מבקשים לקדם את החקיקה בעניין הזה.

מאיר פרוש: הייתי מציע למי שעוסק בשאלת משאל העם לגבש הסכמה בין סיעות הבית ולא ללכת פה עם קואליציה ואופוזיציה.

מאיר פרוש: אני מציע שבנושא כל כך רגיש וחשוב יהיה ניסיון לגבש הסכמה יותר רחבה.

רוחמה אברהם-בלילא: תודה רבה, אדוני.

רוחמה אברהם-בלילא: חבר-הכנסת אדלשטיין, בבקשה.

יולי יואל אדלשטיין: תודה, גברתי היושבת ראש.

יולי יואל אדלשטיין: אני רוצה לחזק את הדברים שנאמרו כאן.

יולי יואל אדלשטיין: לאורך השנים הסוגיה הזאת עלתה כל פעם שהיה דיון כדי להכריע בין הוועדות, ותמיד השורה האחרונה הייתה שלוועדה הזאת יש סמכות להכריע לאיזו ועדה יופנה חוק כזה או אחר.

יולי יואל אדלשטיין: אני קצת מופתע לשמוע את הטיעון של רוב של רוב מסיבי חברי-כנסת שחתומים על חוק הוא טיעון מיותר.

יולי יואל אדלשטיין: מאז ומתמיד בשתדלנות מול יושב-ראש הכנסת בוועדה הזאת ובדיונים בנשיאות הטיעון הזה שימש אנשים לבקש פטור מחובת הנחה, לבקש לקדם חקיקה יותר מהירה במליאה, לתת אור ירוק לחקיקה.

יולי יואל אדלשטיין: תמיד כשאמרו שיש 61 חברי-כנסת מהרבה מסיעות הבית שחתומים על חקיקה מסוימת, קידמו.

יולי יואל אדלשטיין: גם בנושא הזה ברור לגמרי למה אנשים מעונינים לפחות לקדם את הדיון.

יולי יואל אדלשטיין: מה יהיה תוצאות ההצבעה אף אחד לא יודע, אבל את הדיון צריך לקדם.

יולי יואל אדלשטיין: אני חושב שמה שנאמר על עומס בוועדה מסוימת – טיעון שעורר גיחוכים – הרי ברור לגמרי שכאשר כלי תקשורת ישאלו ראש ועדה זה או אחר למה חוק זה או אחר לא עלה אפילו על שולחן הדיונים, ואם עלה למה במשך שלושה חודשים לא נמצא זמן להעלות אותו פעם שניה, אף אחד מחברינו לא יגיד שהוא קיבל טלפון ממישהו ולכן החוק עבר.

יולי יואל אדלשטיין: תמיד הטיעון יהיה שיש עומס על חברי-כנסת שעובדים קשה על חקיקה, ולכן אסור לפנות פה מקום לחוק שעדיין ממתין לתורו.

יולי יואל אדלשטיין: לאור כל האמור לעיל אני חושבת שוועדת הכנסת מוסמכת לדון, היא יכולה לדון.

יולי יואל אדלשטיין: אפרופו דברים שאמר חבר-הכנסת מאיר פרוש, זאת ורק זאת הוועדה שיכולה לגבש הסכמה בין כל סיעות הבית.

יולי יואל אדלשטיין: החוק הזה הוא מקרה קלאסי שאין אופוזיציה וקואליציה, זה חוצה אופוזיציה וקואליציה, בוודאי בהרכב הנוכחי, ולכן לעניות דעתי זאת הוועדה שיכולה גם לדון דיון עמוק ולגבש הסכמה רחבה וגם לקדם את החקיקה.

יולי יואל אדלשטיין: התוצאות ייקבעו רק בהצבעה.

רוחמה אברהם-בלילא: אני מודה לך, אדוני.

רוחמה אברהם-בלילא: אני עוברת לחבר-הכנסת יואל חסון, בבקשה.

יואל חסון: גברתי היושבת ראש, לי באופן אישי ברור שזה צריך להיות בוועדת החוקה, וברור שאם לא הייתה הסתייגות פוליטית מובהקת בתוך המליאה זה היה עובר באופן אוטומטי לוועדת החוקה.

יואל חסון: אני חושב שוועדת החוקה היא ועדה עניינית.

יורם מרציאנו: מה, אנחנו לא ועדה עניינית?

רוחמה אברהם-בלילא: אם אתה רוצה לענות לו תענה לו בתורך.

יורם מרציאנו: אני שומר על כבודך ועל כבוד הוועדה.

רוחמה אברהם-בלילא: תענה לו לאחר שתבקש את רשות הדיבור.

יואל חסון: ועדת הכנסת היא עניינית וחשובה, היא חשובה כדי להסדיר את העניינים הפרלמנטריים בכנסת, אבל לוועדת החוקה יש את הכלים להעביר את החוק, וראוי לשמוע את אנשי המקצוע בעניין הזה.

יואל חסון: גברתי היושבת ראש, כיוון שגם את וגם יושב-ראש ועדת החוקה הם חברי סיעתי אני מציע שתיכנסו להידברות ותנסו להגיע לפתרון מוסכם שלא יאלץ גם אותנו להצביע אחד נגד השני בעניין הזה.

יואל חסון: אני מציע לנסות להגיע עם יושב-ראש ועדת החוקה לסיכום בנושא, גם אם זה יצריך דחייה בקבלת ההחלטה.

יואל חסון: אני חושב שראוי להעביר את זה לוועדת החוקה.

יואל חסון: בוועדת החוקה יש חברים מכל הסיעות.

יורם מרציאנו: אם אתה מציע להם להיפגש אז אל תקבע עמדה.

יורם מרציאנו: אתה גם מציע להם להיפגש וגם קובע עמדה.

יואל חסון: אם היא לא תקבל את עמדתי והיא תחליט בכל זאת להעמיד את הנושא להצבעה, אני חושב שזה צריך להיות בוועדת החוקה.

רוחמה אברהם-בלילא: תודה.

רוחמה אברהם-בלילא: חבר-הכנסת טיבי, בבקשה.

אחמד טיבי: מטרת הצעת החוק היא לטרפד אפשרות מהותית של משא ומתן עם סוריה.

אחמד טיבי: הדבר ברור, הוא אפילו לא מוסתר?

אביגדור יצחקי: אתה בעד משא ומתן עם סוריה?

אחמד טיבי: אני בעד.

אחמד טיבי: לזכותו של חבר-הכנסת אביגדור יצחקי ייאמר שהוא אומר את זה בריש גלי.

אחמד טיבי: הוא אומר שהוא לא רוצה שתוצאת המשא ומתן תהיה כך וכך ולכן הוא מציע את הצעת החוק הזו.

אחמד טיבי: אנחנו לא חברי-כנסת חדשים בכנסת הזו.

אחמד טיבי: כל נושא כזה מובא, על-פי התקנון ועל פי המהות, לדיון בוועדת החוקה.

אחמד טיבי: היום הכנסת הייתה עדה לכך שבגלל שיקולים אישיים ולא ענייניים הועבר נושא מוועדת הכספים לוועדת הכלכלה.

אחמד טיבי: מה שאומר חבר-הכנסת חסון נכון, ועדת החוקה היא ועדה יותר עניינית מוועדת הכנסת בנושא הכנסת בנושא ספציפי זה.

אחמד טיבי: אפשר להעביר כמעט כל נושא בכנסת לדיון בוועדת הכנסת, כי זה יותר נוח למציע ההצעה, יותר נוח כי ליושב-ראש ועדת החוקה יש עמדה עקרונית אחרת.

אורי אריאל: מה אומר על זה בשארה?

רוחמה אברהם-בלילא: סליחה, מה השאלה הזאת?

אחמד טיבי: אפילו חוש הומור אין לך.

רוחמה אברהם-בלילא: חבר-הכנסת אריאל, אני קוראת אותך לסדר פעם ראשונה ואני אעשה את קצר עד השלישית.

רוחמה אברהם-בלילא: די, זה מאוד מפריע שאתה מדבר כל הזמן.

אחמד טיבי: יש דברים ששיקולים פרסונליים לא צריכים להוות גורם מכריע בהם.

אחמד טיבי: יחסי לאביגדור יצחקי ידוע ולכן אני אומר לך, חבר-הכנסת מרציאנו, לא כל דבר הוא חברות אישית.

אחמד טיבי: זה נושא עקרוני, ואתה חבר-כנסת של מפלגת העבודה.

גדעון סער: אבל הוא הצביע בניגוד לדעתך במליאה, מה אתה רוצה?

יורם מרציאנו: מותר לי גם לחשוב אחרת?

יורם מרציאנו: אני רוצה להזכיר לך שברמת הגולן חיים הרבה מאוד אנשי מפלגת העבודה.

אחמד טיבי: אתם גם כבשתם את האזור הזה.

אחמד טיבי: את כל זה אני יודע.

רוחמה אברהם-בלילא: חברת הכנסת גלאון את מפריעה.

רוחמה אברהם-בלילא: חבר-הכנסת סער – תודה.

אחמד טיבי: הוא אמנם לא הצביע כמוני במליאה אבל אנסה לשכנע אותו ולהבהיר בפניו ולפני חבריו במפלגת העבודה - - -

יולי יואל אדלשטיין: איך תשכנע אותו אם אתה לא חבר בוועדת החוקה?

אחמד טיבי: אני סומך יותר בוועדת החוקה, גם אם דעתי לא תתקבל.

אחמד טיבי: אוכל להביע שם את דעתי.

אחמד טיבי: התקנון מחייב שזה יהיה שם, אבל תמיד ניתן להשתמש בסעיף זה או אחר כדי לעקוף את התקנון.

אחמד טיבי: תודה רבה.

רוחמה אברהם-בלילא: תודה.

רוחמה אברהם-בלילא: שמעתי את החברים ואני מבינה את כל ההתלבטויות.

רוחמה אברהם-בלילא: אציע להקים ועדה מיוחדת משותפת לוועדת הכנסת וועדת החוקה בעניין הזה, בראשות יושבת ראש ועדת הכנסת.

רוחמה אברהם-בלילא: ההרכב שלה יקבע בתיאום מלא, דהיינו: ממלא יושב-ראש הקואליציה, חבר-הכנסת חסון, מציע הצעת החוק, חבר-הכנסת אביגדור יצחקי, יושב-ראש הסיעה הגדולה, חבר-הכנסת סער ואנוכי.

מאיר פרוש: יהיה ייצוג לכל הסיעות?

רוחמה אברהם-בלילא: נשב על זה ונדאג לכך.

רוחמה אברהם-בלילא: לפני שנצביע על הצעתי חבר-הכנסת בן-ששון מבקש לומר משהו.

מנחם בן-ששון: אני מבקש להעמיד על דיוקה הערה שאמר חבר-הכנסת סער.

מנחם בן-ששון: את עמדתי לגבי החוק הבעתי בלי לדעת מה עמדתו של איש.

רוחמה אברהם-בלילא: אני מודה לך.

ארבל אסטרחן: מה שאגיד לא יפתיע אף אחד, אבל מבחינה משפטית הצעת החוק הזו שייכת לוועדת החוקה.

ארבל אסטרחן: זה ברור.

גדעון סער: אבל תוסיפי שיש שיקול דעת לוועדת הכנסת.

זהבה גלאון: אל תגיד לה מה להגיד.

ארבל אסטרחן: לוועדת הכנסת יש סמכות לקבוע לאיזו ועדה תלך הצעת החוק.

ארבל אסטרחן: אם אני יכולה להמליץ לוועדת הכנסת לפעול בהתאם לתקנון או לפעול שלא בהתאם לתקנון, ברור מה תהיה המלצתי.

רוחמה אברהם-בלילא: אני מודה לך, גברתי.

רוחמה אברהם-בלילא: אני עוברת להצבעה.

רוחמה אברהם-בלילא: מי בעד הצעתי להקים ועדה משותפת?

רוחמה אברהם-בלילא: הצבעה בעד – 12 נגד – 5 נמנעים – 3 ההצעה להקים ועדה משותפת לוועדת הכנסת וועדת החוקה התקבלה.

רוחמה אברהם-בלילא: בעד הצביעו 12, נגד הצביעו חמישה ושלושה נמנעו.

רוחמה אברהם-בלילא: לפיכך אני מודיעה שתוקם ועדה משותפת בראשות ועדת הכנסת.

רוחמה אברהם-בלילא: אני מודה לכם, חברים.

רוחמה אברהם-בלילא: 4.

רוחמה אברהם-בלילא: הצעת חוק עבודת נשים (תיקון – איסור פיטורים במהלך טיפולי פוריות לקראת הילד הראשון או השני מאותו בן זוג), התשס"ז-2007, הצעת חבר-הכנסת גדעון סער (פ/17פ/2349)

רוחמה אברהם-בלילא: הצעת החוק הבאה היא עבודת נשים.

רוחמה אברהם-בלילא: מכיוון שאתמול הגעתי לסיכום דברים בין שני יושבי הראש: יושב-ראש ועדת העבודה והרווחה ויושב ראש הוועדה למעמד האישה, ומכיוון שנתגלעו חילוקי דעות אמשוך את זה ברשות שני יושבי הראש ונקיים דיון בינינו.

רוחמה אברהם-בלילא: 5.

רוחמה אברהם-בלילא: קביעת ועדה לדיון בנושא "יום החקלאות וההתיישבות ויום המים הבינלאומי".

רוחמה אברהם-בלילא: אני רוצה לעבור לקביעת ועדה לדיון בהצעה לסדר היום בנושא יום החקלאות וההתיישבות ויום המים הבינלאומי.

רוחמה אברהם-בלילא: הנושא הזה נדון בכנסת ב-15 במאי 2007.

רוחמה אברהם-בלילא: יושב-ראש הוועדה המיוחדת לבחינת בעיות העובדים הזרים מבקש להעביר את הנושא אליו או לוועדה המשותפת של ועדת הכלכלה והוועדה לבחינת בעיות העובדים הזרים בראשותו.

רוחמה אברהם-בלילא: יושב-ראש ועדת הכלכלה יסכים לכל החלטה שתקבל ועדת הכנסת.

אביגדור יצחקי: מה זה קשור לעובדים זרים החקלאות של ישראל והמים?

רוחמה אברהם-בלילא: לכן ועדת הכנסת צריכה להפעיל שיקול דעת בעניין הזה.

רוחמה אברהם-בלילא: חבר-הכנסת אדלשטיין, בבקשה.

יולי יואל אדלשטיין: הנושא נידון במליאה, אני ניהלתי חלק מהישיבה הזאת, שהייתה מכובדת וגדולה.

יולי יואל אדלשטיין: מבלי לפגוע בכבוד של אף ועדה, אני חושב שוועדת הכלכלה היא הרבה יותר רחבה ומתוקשרת, ונושא החקלאות נמצא מאז ומתמיד בפיקוחה, ולכן אני חושב ששם זה מקום ראוי מאוד לדון בנושא.

רוחמה אברהם-בלילא: אני מודה לך, אדוני.

רוחמה אברהם-בלילא: אני סבורה שזה נושא גדול וראוי, על אחת כמה וכמה משום שאנחנו מתפארים בחקלאות שלנו בכל שווקי העולם.

רוחמה אברהם-בלילא: לכן מן הראוי שוועדת הכלכלה תיקח על עצמה את הנושא הזה ותקיים את יום העיון הזה כפי שהוא צריך להיות.

רוחמה אברהם-בלילא: אני עוברת להצבעה.

רוחמה אברהם-בלילא: מי בעד להעביר את זה לוועדת הכלכלה?

רוחמה אברהם-בלילא: הצבעה בעד – 12 נגד – אין נמנעים – אין הנושא יועבר לדיון בוועדת הכלכלה.

רוחמה אברהם-בלילא: 12 הצביעו בעד, לא היו מתנגדים ולא היו נמנעים ולפיכך נושא יום החקלאות וההתיישבות ויום המים הבינלאומי ידון בוועדת הכלכלה.

רוחמה אברהם-בלילא: חברי חברי-הכנסת, היום בשעה 14:00 תתקיים ישיבה משותפת של ועדת הכנסת יחד עם ועדת האתיקה בנושא הקוד האתי.

רוחמה אברהם-בלילא: בכוונתי לקחת את הנושא הזה, לשבת עליו בצורה יסודית ומבוקרת וכל חבר-כנסת שמעוניין להתבטא ולומר משהו בעניין הזה מוזמן.

רוחמה אברהם-בלילא: אני לא מתכוונת לדון אינספור דיונים, מצד אחד, ומצד שני בכוונתי לדון סעיף-סעיף, לשמוע את כל החברים ולאחר מכן לעבור להצבעה, כולל התיקונים שיוצעו על ידי חברי-הכנסת.

רוחמה אברהם-בלילא: אני לא מתכוונת לעבור על כל הקוד האתי ורק לאחר מכן להיכנס להצבעות משום שמרבית החברים – כולל אותי – לא יזכרו מה שנאמר.

רוחמה אברהם-בלילא: לפיכך, אני מבקשת מכל חברי חברי-הכנסת להשתדל להיות נוכחים.

רוחמה אברהם-בלילא: זאת פעם ראשונה שכנסת ישראל מתכנסת לקראת נושא כזה חשוב וראוי ומן הראוי שכולנו נגיע.

רוחמה אברהם-בלילא: חבר-הכנסת סער, בבקשה.

גדעון סער: הישיבה של היום לא נקבעה בתום שבוע פרלמנטרי קודם, ואני - כידוע לך – מקפיד להיות בוועדת הכנסת.

גדעון סער: אני רוצה מאוד להשתתף בדיון בנושא הזה.

גדעון סער: אני סומך על שיקול דעתך, אבל נצטרך לדון לעומק שכן הוועדה עסקה בזה שלוש שנים וגם אנחנו נצטרך לעסוק בזה לעומק.

גדעון סער: לכן בקשתי, מאחר שהישיבה נקבעה במפתיע ואנשים קבעו כבר דברים, אם ניתן יהיה היום לא להכריע הכרעות מז'וריות ולהודיע שבוע מראש על הישיבות כדי שאלה שרוצים לבוא יוכלו לעשות כן.

רוחמה אברהם-בלילא: אני מודה לך, אדוני ומקבלת את ההערה של חברי-הכנסת גבאי ומרגי.

רוחמה אברהם-בלילא: לכן הישיבה היום תהיה ישיבה חגיגית בת שעה.

רוחמה אברהם-בלילא: אני משנה את דעתי לגבי היום בלבד, מכיוון שבכוונתי שמהיום כל שבוע – אלא אם כן יקרה משהו שיגרום לכך שלא נוכל לקיים את הישיבה – בכל יום שלישי בשעה 14:00 תתקיים ישיבה כזאת.

אביגדור יצחקי: יש עוד מעט את חוק ההסדרים.

אביגדור יצחקי: עוד פעם נתחיל הכל מההתחלה?

רוחמה אברהם-בלילא: נדון בחוק ההסדרים בכל יום רביעי בשעה 9:00 כל שבוע, החל מהשבוע הבא.

רוחמה אברהם-בלילא: אני מודה לכם, הישיבה הסתיימה.